KOMMISSIONENS FORORDNING (EF) Nr. 1398/1999

af 28. juni 1999

om fastsættelse for produktionsåret 1999/2000 af afgiften til udligning af lageromkostningerne for sukker

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker(1), senest ændret ved Kommissionens forordning (EF) nr. 1148/98(2), særlig artikel 8, stk. 5, og

ud fra følgende betragtninger:

(1) Det fastsættes i artikel 8, stk. 1, i forordning (EØF) nr. 1785/81, at medlemsstaterne refunderer lageromkostningerne for sukker og sirup med et fast refusionsbeløb;

(2) ifølge artikel 6 i Rådets forordning (EØF) nr. 1358/77(3), senest ændret ved forordning (EØF) nr. 3042/78(4), beregnes afgiftsbeløbet for fællesskabssukker ved at dividere den forventede refusion med den sukkermængde, der forventes afsat i det pågældende produktionsår; denne forventede refusion skal forhøjes eller nedsættes med fremførslerne fra de foregående produktionsår;

(3) det fastsættes i artikel 8, stk. 4, i forordning (EØF) nr. 1785/81, at Rådet fastsætter det månedlige refusionsbeløb samtidig med de afledte interventionspriser; det forventede refusionsbeløb for 1999/2000 bør tages i betragtning ved beregningen af afgiften;

(4) den lagermængde, der skal tages i betragtning ved refusionen af lageromkostningerne for en måned, er ifølge artikel 4 i forordning (EØF) nr. 1358/77 lig med det aritmetiske gennemsnit af de mængder, der var på lager ved begyndelsen og afslutningen af den pågældende måned; mængderne af fællesskabssukker, der er oplagret hver måned i produktionsåret 1999/2000, kan beregnes på grundlag af de forventede lagre ved dette produktionsårs begyndelse, den anslåede månedlige produktion og de mængder, der sandsynligvis afsættes til internt forbrug eller eksport i samme måned; de samlede månedlige gennemsnitslagre i produktionsåret 1999/2000 kan anslås til ca. 95 mio. t sukker udtrykt i hvidt sukker; de samlede refusioner for fællesskabssukker kan derfor anslås til ca. 314 mio. EUR for produktionsåret 1999/2000; den forventede saldo fra tidligere produktionsår kan anslås til et positivt beløb på 27 mio. EUR; i gennemførelsesbestemmelserne til ordningen for udligning af lageromkostningerne i sukkersektoren fastsættes, at afgiften fastsættes pr. 100 kg hvidt sukker; den mængde fællesskabssukker, der i produktionsåret 1999/2000 afsættes til internt forbrug eller eksport, kan anslås til ca. 14 mio. t sukker udtrykt i hvidt sukker; afgiftsbeløbet for fællesskabssukker andrager således 2,00 EUR pr. 100 kg hvidt sukker;

(5) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

Den afgift, der omhandles i artikel 8, stk. 2, andet afsnit, i forordning (EØF) nr. 1785/81, fastsættes for produktionsåret 1999/2000 til 2,00 EUR pr. 100 kg hvidt sukker.

Artikel 2

Denne forordning træder i kraft den 1. juli 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juni 1999.

På Kommissionens vegne

Franz FISCHLER

Medlem af Kommissionen

(1) EFT L 177 af 1.7.1981, s. 4.

(2) EFT L 159 af 3.6.1998, s. 38.

(3) EFT L 156 af 25.6.1977, s. 4.

(4) EFT L 361 af 23.12.1978, s. 8.